Brian Clough

Brian Howard Clough (født 21. mars 1935 i Middlesbrough i England, død 20. september 2004 i Derby i England) var en  landslagsspiller i fotball. Han var også manager for fem engelske fotballklubber.

Biografi

Tiden som spiller 
Clough skrev sin første profesjonelle fotballkontrakt med Middlesbrough FC i mai 1952, 17 år gammel. Foran 1955/56-sesongen hadde han fortsatt ikke debutert for klubben fra Nordøst-England, og han var på dette tidspunkt tredjevalg på spissplassen. Etter å ha scoret mange mål for reservelaget, fikk han imidlertid sjansen i ligakamp 17. september 1955 mot Barnsley FC. Under en måned senere, 8. oktober 1955, scoret han sitt første mål for Middlesbrough i 4–3-seieren over Leicester City FC. Totalt scoret han tre ligamål i 1955/56-sesongen. I den neste sesongen ble det 38 ligamål, mens han lagde 40 ligamål i 1957/58-sesongen og 42 ligamål i 1958/59-sesongen. I en kamp mot Brighton & Hove Albion FC 23. august 1958 scoret han fem ligamål, og dette er det fortsatt ingen andre spillere fra Middlesbrough som har klart etter 2. verdenskrig.

Etter å ha scoret 135 ligamål for Middlesbrough på fire år, ble det vanskelig å ikke ta ut Clough til det engelske landslaget høsten 1959, selv om Middlesbrough spilte i 2. divisjon i denne perioden. Debuten kom endelig i en kamp mot Wales 17. oktober 1959 – en kamp som endte 1–1. Hans andre og siste landskamp ble spilt 11 dager senere mot  på Wembley. England tapte 3–2 i denne kampen, og det var nok en av årsakene til at Clough ikke fikk flere sjanser på landslaget.

Totalt ble det 197 ligamål, fem mål i Fa-cupen og to mål i ligacupen på Clough mens han spilte i Middlesbrough. Totalt scoret han 16 hat-trick, og det er syv mindre enn George Camsell.

Sommeren 1961 ble Clough solgt til Sunderland AFC for 42 000 pund. Han scoret i ligadebuten mot Walsall FC 19. august 1961, og stoppet på 29 ligamål i sin første sesong. Året etter så ut til å bli enda bedre, siden han ved juletider hadde 24 ligamål. Kneskaden han fikk 26. desember 1962 sørget imidlertid for at hans tid som fotballspiller var over. Etterpå spilte han tre A-lagskamper, og hans eneste mål etter kneskaden ble scoret mot Leeds United FC, for øvrig hans eneste toppseriemål.

Totalt ble det 54 ligamål og 9 mål i ligacupen på Clough mens han spilte i Sunderland.

Tiden som manager 
Clough hadde i en liten periode ansvaret for juniorlaget til Sunderland før han i oktober 1965 ble manager i Hartlepool United FC. Han fikk med seg vennen Peter Taylor som assistentmanager, og han var med sine 30 år den yngste manageren i The Football League på denne tiden. I hans to sesonger som manager ble Hartlepools United, som klubben het før 1968, nummer 18 og nummer 8 i den engelske 4. divisjon.

Hans neste managerjobb var i Derby County FC, der han ble ansatt i juni 1967. Denne klubben hadde havnet på nedre del i 2. divisjon i 1966/67-sesongen, og Clough hadde ikke nevneverdig suksess i sin første sesong, ettersom klubben fikk en enda dårligere ligaplassering i 1967/68-sesongen. Etter å ha fått de spillertypene han ville ha foran 1968/69-sesongen, ble Derby County klare vinnere av 2. divisjon. Klubben hadde ingen problemer med å stabilisere seg på det øverste nivået, tre år senere ble de ligamestre. Clough hadde nå blitt en profilert manager, og kom ofte med kontroversielle uttalelser som ikke alltid falt i god jord hos styret til Derby County. Med tanke på den suksess han hadde hatt i klubben, kom det likevel som et sjokk på mange fotballinteresserte at han sa opp jobben 15. oktober 1973.

Deretter hadde han to korte opphold i Brighton & Hove Albion og Leeds United FC. Perioden i Leeds var veldig turbulent og han fikk sparken etter 44 dager – han falt i unåde hos spillerne.

I januar 1975 tok Clough imot jobben som manager i Nottingham Forest FC der han hadde sin største suksess som manager. Da han overtok lå laget i 2. divisjon, men etter å ha skaffet seg noen av spillerne han hadde hatt i Derby, ble laget nummer 3 i 1976/77-sesongen. På den tiden rykket de tre øverste lagene direkte opp, og dermed var Nottingham Forest klar for det øverste nivået i engelsk fotball. Den neste sesongen overrasket klubben alle eksperter og vant ligaen med sju poengs margin til Liverpool FC. I tillegg til ligagull satte Forest også rekord med å gå 42 ligakamper uten tap, en rekord som først ble slått av Arsenal FC i august 2004, en måned før Clough døde.

Det ble ikke flere seriegull, men Clough fikk med seg to seire i Serievinnercupen med Nottingham Forest. Første gang var i 1979, mens de forsvarte tittelen i 1980. I tillegg vant han ligacupen fire ganger og supercupen en gang. Den eneste turneringen han ikke vant, var FA-cupen, der var Forest tapende finalist i 1991. Han pensjonerte seg som manager i 1993 etter å ha ledet Nottingham Forest i 18 år og over 900 obligatoriske kamper.

Tiden etter managerjobbene 
Etter at han pensjonerte seg som manager for Nottingham i mai 1993, hadde han en spalte i fotballmagasinet Four Four Two der han skrev regelmessig. Clough hadde hatt et stort alkoholforbruk siden 1970-tallet, noe som hadde tæret kraftig på leveren hans, og han trengte derfor en levertransplantasjon i januar 2003. Selv om den var vellykket, fikk Clough ikke lenge etter kreft i magen, og han døde 69 år gammel 20. september 2004.

Clough er en av tre managere som har vunnet den engelske toppserien med to forskjellige klubber (Derby og Nottingham Forest). De to andre som har gjort det samme er Kenny Dalglish og Herbert Chapman.

Karriere som fotballspiller

Landslagskarriere for England

Klubblag

Karriere som fotballmanager

Klubblag

Meritter

Spiller 
 Spilte 2 landskamper for England i 1959.

Manager 
 Ble vinner av 2. divisjon med Derby i 1969.
 Vant Watney Cup med Derby i 1970. 
 Vant Texaco Cup med Derby i 1971.
 Ble engelsk seriemester med Derby i 1972.
 Semifinalist i serievinnercupen med Derby i 1973.
 Rykket opp til 1. divisjon med Nottingham Forest i 1977.
 Vant Anglo Scottish Cup med Nottingham Forest i 1977.
 Ble engelsk seriemester med Nottingham Forest i 1978.
 Vant ligacupen med Nottingham Forest i 1978.
 Kåret til Årets manager i England i 1978.
 Vant ligacupen med Nottingham Forest i 1979.
 Vant serievinnercupen med Nottingham Forest i 1979.
 Vant serievinnercupen med Nottingham Forest i 1980.
 Vant Supercupen med Nottingham Forest i 1980.
 Vant ligacupen med Nottingham Forest i 1989.
 Vant Simod Cup med Nottingham Forest i 1989.
 Vant ligacupen med Nottingham Forest i 1990.
 Finalist i FA-cupen med Nottingham Forest i 1991.
 Vant ZDS Cup med Nottingham Forest.

Referanser

Kilder 
 Crane, Tim (2004): THE LIFE OF BRIAN. Football World, Hornchurch, Essex. ISBN 0-9548336-4-3
 Mortimer, Gerald (2004): The Who´s Who of DERBY COUNTY. Breedon Books Publishing, Derby. ISBN 1-85983-409-4 
 Rollin, Jack (1998): ROTHMANS BOOK OF FOOTBALL RECORDS. Headline Book Publishing, London. ISBN 0-7472-1954-0

Eksterne lenker 
 
 
 
  Biograf fra BBC
  Profil fra Engelsk fotball Hall of Fame

Engelske fotballspillere
Engelske fotballtrenere
Fotballspillere for Middlesbrough FC
Fotballspillere for Sunderland AFC
Fotballtrenere for Hartlepool United FC
Fotballtrenere for Derby County FC
Fotballtrenere for Brighton & Hove Albion FC
Fotballtrenere for Leeds United FC
Fotballtrenere for Nottingham Forest FC
Personer fra Middlesbrough